काणकोणः भारत सरकाराचें नवें शिक्षणीक धोरण हें साने गुरुजींच्या बलशाली भारताचें सपनपूर्ती करपी आसा. समाज, पालक आनी शिक्षकां खातीर लेगीत तें एके तरेचें आव्हान आसा. ह्या नव्या धोरणाचें आव्हान स्विकारपाक सगळ्यांनी मुखार सरचें, अशें मत शिक्षणतज्ञ आनी गोंय शिक्षण म्हामंडळाचे आदले अध्यक्ष पांडुरंग नाडकर्णी हांणी उक्तायलें. माश्यां सचीत मास्तर व्याख्यान माळेंत ते उलयताले.
 ह्या वेळार माचयेर श्री निराकार शिक्षण संस्थेचे अध्यक्ष प्रशांत नायक, श्री निराकार विद्यालयाची मुख्याध्यापक उर्वी फळदेसाय, सचीत मास्तर हांचो व्हडलो पूत भुषण प्रभुगांवकार हाजीर आशिल्ले.
 नव्या शिक्षणीक धोरणांत गुणात्मक आनी दर्जात्मक शिक्षणाक म्हत्व दितना ट्यूशनाक कुशीक दवरला. चडांत चड शब्दकोशाचो वापर करप, भुरग्यांक चडांत चड भाशा शिकोवप, सांस्कृतीक परंपरेचें आनी परंपरीक कलांचें शिक्षण, वज्या बगर शिक्षण, दिसाळ्यांचो वापर, वाचन, लेखन हांकां म्हत्व दिलां. टीव्ही, मोबायल, कंप्युटराचो वापर कसो करचो, हाचें ज्ञान भुरग्यांक शाळेंत शिक्षकांनी आनी घरा पालकांनी दिवपाचें आसा. भुरग्यांक बंदिस्त सुवाते परस मेकळ्या वातावरणांत सोडटले, अशें नाडकर्णी हांणी सांगलें.
 नव्या शिक्षणीक धोरणा प्रमाण हे मुखार बीएड् वर्ग चार वर्सांचो जातलो. डीएड मेरेनच्या शिक्षणाक कातर लायतले. पूर्व मुळावे ते 12 वी मेरेनच्या भुरग्यां खातीर मदले सुटयेंतल्या खाणाची तडवीड आसतली. धावे बदला बारावेची सार्वत्रीक परिक्षा आसतली. शाळेय शिक्षण आनी उच्च शिक्षण हांचे मदलो फरक भरून काडटले. शिक्षण हें लोकसेला म्हूण आपणायतले. प्रयोगशील शिक्षण दिवपाची जापसालदारकी सरकाराची आसा. गोंयांत जांणी शाळा सुरू केल्यात तांणी सरकाराक आदार केला. आयज मेरेन सरकाराच्या नियोजनशुन्य कारभाराक लागून शिक्षणा खातीर स्थापन केल्ले सगळे आयोग अकार्यक्षम थारले. वेळावेळार शिक्षकांक प्रशिक्षण दिवंक ना. कार्यशाळा घेवंक नात. शाळा चोंबो, पालक शिक्षक संघ हे कागदाचेरूच दवरतना पालकांक बुद्दीक शिक्षण दिवपा कडेन लक्ष दिवंक ना. पाठ्यपुस्तकां तयार करपाची जापसालदारकी शिक्षण खात्याची आसतनाय 20-25 वर्सां आदीं तयार केल्लीं पाठ्यपुस्तकां वापरतात, अशी टिका नाडकर्णी हांणी केली.
 श्री निराकार संस्थे वतीन दितात तो धावेचे परिक्षेच्या सर्वोत्कृश्ट निकाला खातीरचो सर्गेस्त सचीत मास्तर यादस्तीक घोळटो करंडक अंदूं श्री निराकार विद्यालयाक फावो जालो. मुख्याध्यापक उर्वी फळदेसाय हांणी तो नाडकर्णी हांचे हस्तुकीं स्विकारलो.
 प्रशांत नायक हांणी येवकार दिलो. भुषण प्रभुगांवकार हांणी सोयऱ्यांक फुलां तुरे भेटयले. शिक्षिका पुनम बांदेकार हांणी सुत्रसंचालन केलें. ह्या वेळार जाल्ले उक्ते चर्चेंत डॉ. धिल्लन देसाय, कमलाकार म्हाळशी, उल्हास पै भाटीकार, जितेंद्र आमशेंकार, टोनी मार्टीन्स हांणी वांटो घेतलो. डॉ. अमन प्रभुगांवकार हांणी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 